Saugos
Saugos – kaimas Šilutės rajono savivaldybėje, 15 km į šiaurę nuo Šilutės. Seniūnijos ir seniūnaitijos centras. Stovi katalikų Saugų šv. Kazimiero bažnyčia (įrengta 1947 m.) ir Saugų evangelikų liuteronų bažnyčia (1905 m.; architektūros paminklas; filme „Vilius Karalius“ pagrindinis filmo herojus, aktorius Kęstutis Žilinskas susituokė būtent šioje bažnyčioje), paminklas Sibiro tremtiniams. Saugomas inžinerinis paminklas Saugų malūnas-lentpjūvė. Veikia Saugų Jurgio Mikšo pagrindinė mokykla, vaikų globos namai (nuo 1947 m.), paštas (LT-99060). Saugų kaime veikia keletas meno kolektyvų – moterų choras „Vakarė“, senolių šokių kolektyvas ir vaikų ansamblis. Pro gyvenvietę eina kelias  141  Kaunas–Jurbarkas–Šilutė–Klaipėda , su Švėkšna jungia kelias  193  Kvėdarna–Švėkšna–Saugos . Vakaruose prisišliejusi Kukorų gyvenvietė, kur yra geležinkelio stotis.